D ลุยเปิด “รพ.ฟันสุขุมวิท” จับกลุ่มลูกค้าไฮเอนด์ คาดรับรู้รายได้ 100 ล.หนุนทั้งปีทำนิวไฮ
D ลุยเปิด "รพ.ฟันสุขุมวิท" จับกลุ่มลูกค้าไฮเอนด์ คาดรับรู้รายได้ 100 ล.หนุนทั้งปีทำนิวไฮ
D ลุยเปิด "รพ.ฟันสุขุมวิท" จับกลุ่มลูกค้าไฮเอนด์ คาดรับรู้รายได้ 100 ล.หนุนทั้งปีทำนิวไฮ
25 มิ.ย. 2562

ทพ.พรศักดิ์ ตันตาปกุล ประธานเจ้าหน้าที่บริหาร และรองประธานกรรมการ บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า บริษัทฯพร้อมที่จะเปิดให้บริการโรงพยาบาลฟันแห่งใหม่ ซึ่งตั้งอยู่บนถนนสุขุมวิท ซอย 2 ตั้งแต่วันที่ 1 กรกฏาคม 2562 เป็นต้นไป โดยโรงพยาบาลดังกล่าวจะประกอบไปด้วย ห้องทันตกรรม จำนวน 19 ห้อง ห้องผ่าตัด และห้องพักฟื้น ซึ่งคาดว่าจะได้รับความสนใจอย่างคึกคัก จากกลุ่มลูกค้าเป้าหมาย
“โรงพยาบาลฟันสุขุมวิท ถือเป็นโรงพยาบาลเฉพาะทางแห่งแรกที่มีการรักษาเต็มรูปแบบของโรงพยาบาลฟันจริงๆ โดยกลุ่มลูกค้าเป้าหมายจะเป็นระดับกลางถึงบน เช่น ชาวต่างชาติ และคนไทยที่อาศัยอยู่ในเมืองชั้นในย่านถนนสุขุมวิท สาทร สีลม ซึ่งเป็นกลุ่มที่มีกำลังซื้อสูงมีความพร้อมที่จะเข้ามาใช้บริการต่อเนื่อง
ขณะเดียวกันโรงพยาบาล มีบริการที่ได้มาตรฐานระดับสากล ครบวงจร และราคาค่าบริการอยู่ในระดับที่เหมาะสมจึงน่าจะได้รับความสนใจ ทั้งนี้ในปัจจุบัน เริ่มมีคนไข้ทั้งชาวไทย และชาวต่างชาติ ทยอยสอบถาม จองคิวการเข้ามาใช้บริการใน รพ. ฟัน BIDH ในเดือน ก.ค. แล้ว ”
ในปีนี้ บริษัทฯ จะเริ่มรับรู้รายได้จากโรงพยาบาลฟันสุขุมวิท ประมาณ 100 ล้านบาท และรับรู้กำไรได้ทันที ส่วนในปีถัดไปจะรับรู้ได้เต็มปี  ขณะที่ตามแผนงานที่วางไว้ ในปี 2563โรงพยาบาลจะเปิดจำนวนห้องเพิ่มขึ้น เป็น 22 ห้อง และในปี 64 เปิดบริการเป็น 33 ห้อง ดังนั้น อนาคตโรงพยาบาลฟันสุขุมวิทจะเป็นเรือธงหลักในการสร้างรายได้และกำไรอีกแห่งหนึ่ง
นอกจากนี้ ในครึ่งปีหลังของปีนี้บริษัทฯ เตรียมจะเปิดบริการ Chiang Mai International Dental Center (CIDC) โดยโครงการดังกล่าวตั้งอยู่บริเวณพื้นที่ส่วนหนึ่งของอาคารพาณิชย์ สูง 3 ชั้น เลขที่ 11 ถนนนิมมานเหมินทร์ ตำบลสุเทพ อำเภอเมืองเชียงใหม่ จังหวัดเชียงใหม่ โดยมีขนาดพื้นที่ 240 ตารางเมตร ซึ่งคาดว่าจะใช้เงินลงทุนประมาณ 5.6 ล้านบาท และคาดว่าระยะเวลาคืนทุน ประมาณ 4 ปีครึ่ง
อย่างไรก็ตาม การเปิดให้บริการ CIDC เนื่องจากมีเป้าหมายที่จะรุกขยายฐานลูกค้าใหม่เพิ่มเติม และเป็นการขยายฐานลูกค้าในภาคเหนือ โดยเฉพาะจังหวัดเชียงใหม่ และนักท่องเที่ยวต่างชาติในโซนนั้น
ทั้งนี้ การเปิดให้บริการทั้ง CIDC และโรงพยาบาลฟันสุขุมวิท จะช่วยทำให้รายได้ของกลุ่มบริษัทฯเติบโตได้มากขึ้นสนับสนุนให้มีผลการดำเนินงานตามเป้าหมายที่วางไว้ ขณะเดียวกันยังช่วยลดต้นทุนต่อขนาดขององค์กรในภาพรวมให้ลดลงไปด้วย โดยในปีนี้คาดว่ารายได้รวมจะมีการเติบโต 2 เท่าตัว หรือแตะระดับ 1 พันล้านบาท ซึ่งจะทุบสถิติสูงสุดใหม่ตั้งแต่เข้าจดทะเบียนในตลาดหลักทรัพย์แห่งประเทศไทย
อนึ่ง บริษัทฯ มีศูนย์ทันตกรรม และคลินิกทันตกรรม รวม 16 สาขา ตั้งอยู่ในพื้นที่กรุงเทพฯ 14 สาขา และภูเก็ต 2 สาขาดำเนินการภายใต้ “BIDC” 1 สาขา “Dental Signature” 4 สาขา “Smile Signature 8 สาขา และ”Dental Planet” 3 สาขา